Hlina, Alojz, poslanec NR SR (2013-12-16):
Vážená pani predsedajúca, vážené kolegyne, kolegovia, som rád, že konečne môžem predstaviť návrh zákona, ktorý tu bol mimochodom na minulej schôdzi a neumožnili ste mi ho predniesť. K tomu sa vrátim veľmi krátko. Ako poslanec mám právo legislatívnej iniciatívy a vy ste mi to znemožnili svojím hlasovaním, že ste odložili moje poslanecké návrhy. Vás poprosím do budúcna, aby sme tomuto vyhli. Na druhý pokus ste mi dovolili. Neviem, či sa mám klaňať. Komu sa mám ísť klaňať, kráľovi Slnko alebo komu, že môžem predniesť návrh zákona, ktorý je mimoriadne dôležitý pre občanov tejto krajiny? A, vážení kolegovia, kvôli nim tam ste. Viete, tá faloš, som si pozeral, Ukrajina, jak sme tu všetci sa išli k Ukrajine vyjadrovať cez pomaly, aj tí, čo ani nevedia, kde je, tak aj tí boli za. Ja nič sa nechcem vracať k tomu. Ja nič proti Ukrajine nemám, práve naopak. Ale to je to, vážení kolegovia, vy tu nie ste kvôli Ukrajine, vy ste tu kvôli svojim občanom a bolo by dobré, keby ste začali týmto smerom rozmýšľať. Naozaj načase. Čo sa týka samotného návrhu zákona, v zásade je veľmi jednoduchý, ale potrebný a otvorený. To znamená, že procesom, verím, že teda nebudete mať s tým problém a že ho posuniete do druhého čítania, tak v tom druhom čítaní tie existujúce zmeny, ktoré sú tam, sú nepostačujúce. To znamená, treba sa vrátiť ešte k tomu, či je potrebné vyberať DPH od fyzických osôb, ktoré, chúďatá, tá babka z Medzilaboriec alebo neviem skade, z toho DPH, viete, to je čistý, pre ňu čistý náklad, ona si to nikde nezapočíta. Takže to je jeden smer. A som zvedavý, ako vyhodnotí, aké prídu čísla od pána ministra financií, ktorého som interpeloval, že aká je tá suma DPH a koľko pre štát predstavuje, keď trvá na tom zatiaľ, že aj týchto úbožiakov, častokrát úbožiakov. Sú tam aj špekulanti, len treba povedať jednu vec, a to poviem v rozprave, že pre koho bol zákon o exekútoroch robený, to, aby naháňal zlé firmy, ktoré neplatia. Len najväčší paradox je, vždycky sa to tu žvejkne, že najnižšiu úspešnosť v tom, že prečo boli exekútorské úrady vytvorené, majú práve v tých firmách, ktoré neplatia, lebo tie si to dávno vedia upratať, a exekútorské úrady milujú dôchodcov, lebo tam je úspešnosť najvyššia. Ale to si povieme v rozprave. Čiže hovoríme o, okrem tých poplatkov, ktoré navrhujem v mojom návrhu zákona, hovorme aj o DPH a hovorme aj o tej minimálnej sume. Ak je minimálna suma teraz na úrovni 33 euro bez DPH, tak je podľa mňa pri niektorých sumách, ktoré sa vymáhajú, vysoká a neopodstatnená vzhľadom aj na organizačnú náročnosť poslania jednej obálky tomu povinnému. Takže aj tam je priestor, ktorému sa, ja viem, že bude mať niekto tendenciu sa vyhnúť, obzvlášť tí, ktorí chránia a veľmi úzkostlivo chránia záujmy tristo dvanástich exekútorov, hej, lebo táto spoločnosť má enormné pochopenie pre 312 alebo 318 exekútorov pod pláštikom vymožiteľnosti práva. Avšak najväčší paradox je, že pre to, kvôli čomu sa vytvorili, tam to nefunguje, tam nefunguje tá vymožiteľnosť práva, kvôli čomu boli vytvorené, ale dochádza k zneužívaniu, k tomu strategickému spojenectvu úžerníkov a exekútorov, kde vlastne v zmysle programu chyť si svojho dôchodcu a vyžer ho, to tu funguje. Presne tak. Celé to nastavenie zákonov a predpisov je v tom, chyť si svojho dôchodcu a vyžer mu celý dôchodok, vyžer mu kuchyňu. Tam to funguje úplne dokonale. Čiže ak je toto vymožiteľnosť práva, vážení, je načase sa o tom baviť hlbšie. Ale to chcem povedať v rozprave. Čiže samotný návrh hovorí v tejto, v tejto podobe, čo verím, že posuniete bez problémov do druhého čítania, hovorí o tom, že sa znižujú poplatky v prípade, že povinným je fyzická osoba – nepodnikateľ, a ešte sa o niečo viac zvyšujú v prípade, že je povinnou osobou dôchodca. Znova nevidím, pani predsedajúca, pani predsedkyňa poslaneckého klubu, nevidím v zásade dôvod, a to není populizmus, to je nevyhnutnosť už a ja to v rozprave poviem, prečo, a poviem vám to aj číslami, nevidím najmenší dôvod, prečo by táto poslanecká snemovňa mala brať ohľad na 312 alebo 318 exekútorov v tom, aby sme im vytvorili raj na zemi. Lebo našou úlohou nie je vytvárať raj na zemi pre exekútorov, našou úlohou je senzitívne vyhodnocovať situácie, ktoré nastávajú, a nastavovať spoločnosť tak, aby to bolo udržateľné. Takže to je na úvod. Verím, že to ešte niekoho bude zaujímať a ja v rozprave poviem viac. Ďakujem pekne.